
Parlamentul  României

Camera  Deputaţilor

Comisia pentru industrii si servicii
Bucureşti, 31.03.2015                             Nr.4c-3/104/2015

AVIZ
asupra proiectului de Lege privind modificarea Legii nr.349/2002 pentru prevenirea şi combaterea efectelor consumului produselor de tutun

În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru sănătate şi familie, cu proiectul de Lege privind modificarea Legii nr.349/2002 pentru prevenirea şi combaterea efectelor consumului produselor de tutun, transmis cu adresa nr.P.L.x287 din 23 martie  2015, înregistrată sub nr.4c-3/104 din 24 martie 2015.

Propunerea legislativă are ca obiect de reglementare interzicerea completă a fumatului în spaţiile publice, în scopul micşorării numărului de fumători activi şi pasivi.  

Consiliul Legislativ a avizat favorabil actul normativ cu avizul nr.1057/29.09.2014, cu observaţii şi propuneri care au fost însuşite de iniţiatori.                                      


Propunerea legislativă a fost adoptată de Senat în şedinţa din 18.03.2015.                                              

Guvernul a avizat favorabil propunerea legislativă cu avizul nr.378/12.03.2015 sub rezerva unor observaţii şi propuneri care au fost însuşite de iniţiator. Astfel, prin amendamentele formulate de iniţiatori, se interzice complet fumatul în orice spaţiu accesibil publicului sau destinat utilizării colective indiferent de forma de proprietate ori de dreptul de acces, în spaţiile închise de la locurile de muncă, în spaţiile amenajate pentru copii, în unităţile şi instituţiile de învăţământ şi medicale, şi pe cale de consecinţă s-au modificat definiţiile şi s-au înăsprit amenzile.
Membrii comisiei au dezbătut proiectul de lege în şedinţa din 31.03.2015. 

În urma dezbaterilor, membrii comisiei au hotărât în unanimitate, să avizeze favorabil proiectul de Lege privind modificarea Legii nr.349/2002 pentru prevenirea şi combaterea efectelor consumului produselor de tutun, cu amendamente admise prevăzute în Anexă.

Prin obiectul şi conţinutul său, actul normativ face parte din categoria legilor ordinare.

Potrivit art.75 alin. (1) din Constituţia României, republicată, Camera Deputaţilor este Cameră decizională.

PREŞEDINTE,

Iulian Iancu

Consilier parlamentar,
Dr.Fiz.Maria Cristina Bălănescu

ANEXĂ
A M E N D A M E N T E    A D M I S E

La proiectul de Lege privind modificarea Legii nr.349/2002 pentru prevenirea şi combaterea efectelor consumului produselor de tutun

	Nr.crt.
	Text iniţial

Legea nr.349/2002 pentru prevenirea şi combaterea efectelor consumului produselor de tutun


	Text Senat

Lege pentru modificarea şi completarea Legii nr. 349/2002 pentru prevenirea şi combaterea efectelor consumului produselor de tutun


	Amendamente admise/Autor
(Comisia)
	Motivare


	0
	1.
	2.
	3.
	4.

	1.
	
	Art.I.- Legea nr.349/2002 pentru prevenirea şi combaterea efectelor consumului produselor din tutun, publicată în Monitorul Oficial al României, Partea I, nr.435 din 21 iunie 2002, cu modificările şi completările ulterioare, se modifică după cum urmează:

	Nemodificat.

	Actualele prevederi ale art. 3 nu protejează cetăţenii de efectele toxice ale fumului rezultat din arderea produselor din tutun ca urmare a fumatului în spaţii închise deoarece nu se poate realiza separarea completă a spaţiilor în care se fumează astfel încât fumul toxic să nu contamineze restul spaţiului închis. 

În plus, actualele prevederi oferă posibilitatea ca în barurile, discotecile, restaurantele şi alte spaţii publice cu destinaţie similară cu suprafaţă mai mică de 100 mp să fie permis fumatul fără nicio restricţie, astfel încât expunerea angajaţilor şi a clienţilor este foarte mare. 

Datele ultimului Eurobarometru realizat în 2012 arată că românii au cea mai mare expunere la fum de tutun la locul de muncă dintre toţi europenii: doar 38% dintre români raportează că niciodată sau aproape niciodată nu sunt expusi la fum de tutun la locul de muncă, faţă de media europeană de 72%. 

De asemenea, în spaţiile de relaxare se fumeaza nestingherit  in continuare, desi ar trebui sa existe spatii special amenajate pentru fumat: 33%, respectiv 54% dintre cetatenii adulti afirmau in 2012 ca se fuma in restaurante, respectiv baruri. 

Cea mai categorică dovadă a faptului că actuala reglementare a fumatului în spaţiile publice închise nu este funcţională şi nu protejează cetăţenii şi angajaţii, este creşterea în 2012 faţă de 2009 a procentelor celor care afirmau că se fumează în restaurante, respective baruri, cu 2%, respectiv 5%, conform Eurobarometrului 2012. Menţionăm că anul 2009 este anul in care s-a introdus noua reglementare a fumatului in spatii publice inchise prin permiterea creării de "spații pentru fumat" și a "barurilor în care este permis fumatul". 

 "Soluţia" acceptării unor spaţii pentru fumat în interiorul clădirilor nu a funcţionat nici în România, în ultimii 7 ani, aşa cum nu a funcţionat în nicio altă ţară.

Argumente legale, privind protecția nefumătorilor:

Drepturile de care se bucură persoanele sunt consacrate expres și protejate prin dispoziții exprese prevăzute în acte normative cu putere de lege, în principal în Constituția României și în convențiile privind drepturile omului ratificare de România.

Nicio lege în vigoare și nicio convenție internațională cu consacră un drept al unei persoane la exercitarea neîngrădită a unui comportament nociv pentru persoana sa și pentru cei din jur, așa cum este fumatul. În mod similar, nu există nici un drept sau măcar o vocație la consumarea neîngrădită a unor substanțe psihotrope sau alte substanțe care dau dependență și afectează organismul.

Având în vedere că legile pot recunoaște și proteja doar drepturi și interese care sunt legitime (nu dăunează), o recunoaștere legislativă a dreptului la fumat nici nu ar putea exista. Așa cum legea română nu recunoaște nici dreptul fiecărui cetățean de a purta o armă (având în vedere riscul creat pentru viața și sănătatea celor din jur), nu poate fi recunoscut nici dreptul de a fuma în orice locație, în condițiile în care afectarea vieții și sănătății sunt, în acest caz, certe. 

În condițiile de mai sus, forma actuală a Legii 349/2002, care permite amenajarea de spații de nefumători este o anomalie (se oferă protecție legală pentru exercitarea unui drept care nu există din punct de vedere legal) sau declararea unor întregi localuri publice ca fiind de fumători (fie limitând libertatea de mișcare a nefumătorilor, fie afectând dreptul lor la viață și dreptul la sănătate) este o anomalie juridică, care trebuie să dispară. 

Drepturi prevăzute de Constituția României:

Articolul 22 – Dreptul la viață

(1) ”Dreptul la viaţă, precum şi dreptul la integritate fizică şi psihică ale persoanei sunt garantate.”

Articolul 25 – Libera circulație a persoanelor
(1) ”Dreptul la liberă circulaţie, în ţară şi în străinătate, este garantat. Legea stabileşte condiţiile exercitării acestui drept”.

Articolul 34 – Dreptul la ocrotirea sănătății
(1) ”Dreptul la ocrotirea sănătăţii este garantat.

(2) Statul este obligat să ia măsuri pentru asigurarea igienei şi a sănătăţii publice”.

Articolul 41 – Dreptul la muncă
(1) ”Dreptul la muncă nu poate fi îngrădit. Alegerea profesiei, a meseriei sau a ocupaţiei, precum şi a locului de muncă este liberă.

(2) Salariaţii au dreptul la măsuri de protecţie socială. Acestea privesc securitatea şi sănătatea salariaţilor, regimul de muncă al femeilor şi al tinerilor, instituirea unui salariu minim brut pe ţară, repausul săptămânal, concediul de odihnă plătit, prestarea muncii în condiţii deosebite sau speciale, formarea profesională, precum şi alte situaţii specifice, stabilite prin lege.”

Articolul 49 – Protecția copiilor și a tinerilor
(1) ”Copiii şi tinerii se bucură de un regim special de protecţie şi de asistenţă în realizarea drepturilor lor”.

În locurile publice se află - și au, în egală măsură dreptul să se afle, prin prisma libertății de mișcare consacrate de art.25 din Constituția României – atât fumători, cât și nefumători. Dacă primii ar putea, în mod legal, să practice comportamentul fumatului în aceste spații, semenii și egalii lor în drepturi – nefumătorii – ar fi în situația în care fie ar suferi efectele fumatului pasiv (și atunci ar fi încălcat dreptul lor la ocrotirea sănătății și chiar dreptul la viață), fie s-ar abține de a mai intra și sta în astfel de spații (și astfel ar fi încălcată libertatea lor de mișcare). 

O situație particulară, cu efecte grave, este aceea a celor care lucrează în spații în care fumatul este permis, fără ca aceste locuri de muncă să fie incluse, așa cum ar trebui, în categoria condițiilor de muncă speciale.  

Conform Legii nr.263/2010 privind sistemul unitar de pensii publice, locurile de muncă cu condiții special sunt cele ”unde gradul de expunere la factorii de risc profesional sau la condiţiile specifice unor categorii de servicii publice, pe durata a cel puţin 50% din timpul normal de muncă, poate conduce în timp la îmbolnăviri profesionale, la comportamente riscante în activitate, cu consecinţe grave asupra securităţii şi sănătăţii în muncă a asiguraţilor”. 

Cu toate acestea, restaurantele, barurile si cafenelele unde se fumeaza nu figurează în art.3o și nici în Anexa nr.1 și nr. 2 la Legea 263/2010.

Deși ospătarii, barmanii și alți angajați ai cafenelelor și barurilor unde se fumează sunt expuși masiv și constant efectelor associate fumatului pasiv, angajatorii nu plătesc contribuții suplimentare de asigurări sociale, nu acordă concediu suplimentar și nu iau niciuna din măsurile necesare privind starea de sănătate a acestor angajați. 

Este evident, deci, că art.41, alineat (2) din Constituție este încălcat prin nerespectarea drepturilor acestor angajați. 

Amendamentele propuse au în vedere creşterea protecţiei populaţiei faţă de efectele nocive ale fumului de tutun şi  actualizarea în consecinţă a sancţiunilor.


	2.
	Art. 1 - Prezenta lege stabileşte unele măsuri privind prevenirea şi combaterea consumului produselor din tutun, prin restrângerea fumatului în spaţii publice închise, prin inscripţionarea pachetelor cu produse din tutun, prin desfăşurarea de campanii de informare şi educare a populaţiei, informarea consumatorilor cu privire la produsele din tutun pe care urmează să le achiziţioneze, prin indicarea în produsele finale a conţinutului de gudron, nicotină şi monoxid de carbon, precum şi unele măsuri privind utilizarea ingredientelor pentru produsele din tutun, având ca scop protejarea sănătăţii persoanelor fumătoare şi nefumătoare de efectele dăunătoare ale fumatului, prevenirea răspândirii fumatului în rândul minorilor şi asigurarea unui nivel adecvat al calităţii vieţii populaţiei din România.
	1. Articolul 1 va avea următorul cuprins:

„Art.1- Prezenta lege stabileşte unele măsuri privind prevenirea şi combaterea consumului produselor din tutun, prin interzicerea completă a fumatului în spaţiile autorităţilor şi instituţiilor publice centrale şi locale, ale instituţiilor şi unităţilor de învăţământ, precum şi în unităţile sanitare, de stat şi private, prin restrângerea fumatului în spaţii publice închise, prin inscripţionarea pachetelor cu produse din tutun, prin desfăşurarea de campanii de informare şi educare a populaţiei, informarea consumatorilor cu privire la produsele din tutun pe care urmează să le achiziţioneze, prin indicarea în produsele finale a conţinutului de gudron, nicotină şi monoxid de carbon, precum şi unele măsuri privind utilizarea ingredientelor pentru produsele din tutun, având ca scop protejarea sănătăţii persoanelor fumătoare şi nefumătoare de efectele dăunătoare ale fumatului, prevenirea răspândirii fumatului în rândul minorilor şi asigurarea unui nivel adecvat al calităţii vieţii populaţiei din România.”

	1. Articolul 1 se modifică şi va avea următorul cuprins:
„Art.1- Prezenta lege stabileşte unele măsuri privind prevenirea şi combaterea consumului produselor din tutun, prin interzicerea completă a fumatului în  toate spaţiile publice închise, în spaţiile închise de la locurile de muncă şi în spaţiile de joacă pentru copii,                             prin inscripţionarea pachetelor cu produse din tutun, prin desfăşurarea de campanii de informare şi educare a populaţiei, informarea consumatorilor cu privire la produsele din tutun pe care urmează să le achiziţioneze, prin indicarea în produsele finale a conţinutului de gudron, nicotină şi monoxid de carbon, precum şi unele măsuri privind utilizarea ingredientelor pentru produsele din tutun, având ca scop protejarea sănătăţii persoanelor fumătoare şi nefumătoare de efectele dăunătoare ale fumatului, prevenirea răspândirii fumatului în rândul minorilor şi asigurarea unui nivel adecvat al calităţii vieţii populaţiei din România.”

	Propunerea de amendare a legii priveşte interzicerea completă a fumatului în toate spaţiile publice închise, în spaţiile închise de la locul de muncă şi în spaţiile destinate prin excelenţă copiilor şi adolescenţilor, şi nu doar restrângerea fumatului în aceste locuri (astfel cum este în actuala formă a legii) sau doar în instituţiile publice (astfel cum era propusă iniţial în proiectul de lege)

	3.
	Art.2. În sensul prezentei legi, prin:
m) spaţii publice închise se înţelege toate spaţiile din instituţiile publice centrale şi locale, instituţii sau unităţi economice, de alimentaţie publică, de turism, comerciale, de învăţământ, medico-sanitare, culturale, de educaţie, sportive, toate mijloacele de transport în comun, autogări, gări şi aeroporturi, de stat şi private, spaţiile închise de la locul de muncă sau alte spaţii prevăzute de lege, cu excepţia spaţiilor delimitate şi special amenajate pentru fumat din incinta acestora;

n) spaţii închise de la locul de muncă se înţelege toate spaţiile din imobilele construcţii, precum halele industriale, spaţiile de depozitare, sălile de şedinţă, sălile de consiliu, holurile, coridoarele, toaletele, lifturile, birourile şi camerele;
 
	-------------------------------------------


	2. La articolul 2, literele m) şi n) se modifică şi vor avea următorul cuprins:
„m) spaţiu public închis se înţelege orice spaţiu accesibil publicului sau destinat utilizării colective indiferent de forma de proprietate ori de dreptul de acces , care are un acoperiş, plafon sau tavan şi este delimitat de cel puţin un perete, indiferent de natura acestora sau de caracterul temporar sau permanent;
n) spaţiu închis de la locul de muncă se înţelege orice spaţiu care are un acoperiş, plafon sau tavan şi care este delimitat de cel puţin un perete, indiferent de natura acestora sau de caracterul temporar sau permanent, aflat într-un loc de muncă astfel cum este definit în Legea 319/2006 privind protecţia şi securitatea muncii;”

	Se introduc definiţii ale spaţiilor în care urmează a fi interzis fumatul  în conformitate cu prevederile Ghidului de implementare a articolului 8 din Convenţia Cadru pentru Controlul Tutunului privind protecţia faţă expunerea la fum de tutun, şi în acord cu Legea 319/ 2006  privind protecţia şi securitatea muncii. 
Prin definirea cât mai largă a spaţiilor în care fumatul este interzis se are în vedere evitarea apariţiei unor „excepţii” care ar putea impieta asupra aplicării legii astfel încât unele categorii de cetăţeni să fie discriminate din punct de vedere al asigurării protecţiei sănătăţii.



	4.
	----------------------------------------
	------------------------------------------
	3. La articolul 2, după litera n), se introduc două litere noi, n1) şi n2), cu următorul cuprins:
„n1) mijloace de transport în comun se înţelege orice vehicul utilizat pentru transportul contra cost al persoanelor; 
n2) spaţiu pentru copii se înţelege orice spaţiu public destinat utilizării de către copii, în scop recreativ sau pentru activităţi sportive, închis sau în aer liber.”

	Amendamentul introdus la litera n') are în vedere definirea cu precizie a mijloacelor de transport în comun, pentru a îmbunătăţi implementarea legii.
O atenţie specială este acordată spaţiilor în care copiii îşi petrec timpul liber, indiferent dacă spaţiile sunt în aer liber sau închise, pentru a-i proteja atât de efectul toxic al fumului de tutun cât şi de posibila asociere a comportamentului de fumător al adulţilor cu activităţi recreative.

	5.
	(1) Se interzice fumatul în spaţiile publice închise.

	------------------------------------------
	4. Alineatul (1) al articolului 3 se modifică şi va avea următorul cuprins: 

(1) Se interzice fumatul în spațiile publice închise, spațiile închise de la locul de muncă, mijloacele de transport în comun, spaţiile pentru copii, cu excepția celulelor pentru deținuți din penitenciarele de maximă siguranță.

	Se propune interzicerea fumatului în cât mai multe spaţii închise astfel încât să crească protecţia populaţiei faţă de efectele nocive ale fumului de tutun.

În penitenciarele de maximă siguranţă, în celule stă doar un singur deţinut, motiv pentru care, dacă fumează, nu afectează niciun alt cetăţean şi nici gardienii.

	6.
	Art. 3
(11) Se interzice complet fumatul în unităţile sanitare, de stat şi private.


	2. La articolul 3, alineatul (l
) va avea următorul cuprins:
„(l1) Se interzice complet fumatul în spaţiile autorităţilor şi instituţiilor publice centrale şi locale, ale instituţiilor şi unităţilor de învăţământ, precum şi în unităţile sanitare, de stat şi private.”

	5.Alineatul (1¹) al articolului 3 se modifică şi va avea următorul cuprins: 

„(1¹) Se interzice complet fumatul în instituţiile şi unitățile medicale şi în cele de învățământ, de stat și private.”

	Unităţile de învăţământ necesită o abordare la fel de strictă din punct de vedere al interdicţiei fumatului ca şi unităţile medicale deoarece oamenii încep să testeze primele ţigări în timpul gimnaziului şi liceului, şi devin fumători zilnici în timpul studiilor universitare.

	7.
	Art. 3 (2)
În spaţiile publice închise, fumatul este permis numai în camere special amenajate pentru fumat, cu respectarea următoarelor condiţii obligatorii:

a)
să servească exclusiv fumatului;

b)
să nu fie spaţiu de tranzit sau de acces în spaţiul public închis;

c)
să fie dotate cu sisteme de ventilaţie funcţionale care să asigure eliminarea fumului de tutun;

d)
să fie dotate cu scrumiere şi extinctoare şi să fie amenajate în conformitate cu prevederile legale în vigoare privind prevenirea şi stingerea incendiilor;

e)
să fie marcate, la loc vizibil, cu unul dintre următoarele indicatoare prin care să se indice: «Cameră pentru fumat», «încăpere în care este permis fumatul» sau «Loc pentru fumat», astfel încât orice persoană să poată fi avizată asupra faptului că numai în acel spaţiu se poate fuma.

 (3)
Fumatul este permis în baruri, discoteci, restaurante şi alte spaţii  publice cu destinaţie similară, numai în spaţii special amenajate pentru fumat, cu respectarea următoarelor condiţii obligatorii:

a)
să reprezinte cel mult 50% din suprafaţa spaţiului public închis destinat clienţilor;

b)
să fie delimitate de restul spaţiului public închis, astfel încât să se asigure izolarea completă de acesta;

c)
să nu fie spaţiu de tranzit sau de acces în spaţiul public închis;

d)
să fie dotate cu sisteme de ventilaţie funcţionale care să asigure eliminarea fumului de tutun;

e)
să fie dotate cu scrumiere şi cu extinctoare şi să fie amenajate în conformitate cu prevederile legale în vigoare privind prevenirea şi stingerea incendiilor;

f)
să fie marcate la loc vizibil cu unul dintre următoarele indicatoare: «Loc pentru fumat», «Spaţiu pentru fumat", «încăpere în care este permis fumatul».

(4)
Prevederile alin. (2) şi (3) nu se aplică spaţiilor publice închise al căror proprietar, manager sau conducător al instituţiei stabileşte şi afişează avertismentul:
«în această clădire

fumatul este complet interzis», «în această instituţie fumatul este complet interzis», «în această unitate fumatul este complet interzis.»

(4)1 Prevederile alin. (3) nu se aplică barurilor, discotecilor, restaurantelor şi altor spaţii publice cu destinaţie  similară, a căror suprafaţă a întregului spaţiu public închis destinat clienţilor este mai mică de 100 mp, dacă proprietarul sau managerul acestora stabileşte şi afişează avertismentul: "În această unitate fumatul este permis".


	-------------------------------------------
	6. Alineatele (2), (3), (4) şi (4¹) ale articolului 3 se abrogă.


	Alineatele respective stabilesc condiţiile pe care trebuie să le respecte spaţiile pentru fumat.

În condiţiile în care se propune ca fumatul să fie interzis în toate spaţiile  închise, aceste prevederi îşi pierd obiectul reglementării. 



	8.
	Art. 3

(5) Se interzice vânzarea la bucată a țigaretelor.
	----------------------------------------------
	7. Alineatul (5) al articolului 3 se modifică  şi va avea următorul cuprins:

„(5) Se interzice vânzarea la bucată a ţigaretelor, țigărilor de foi și cigarillos.” 


	Consumul de ţigări de foi şi cigarillos este încurajat de comercializarea la bucată deoarece astfel se obţine reducerea preţului per bucată, ceea ce favorizează consumul acestor produse care, conţinând cantităţi crescute de nicotină, gudron şi monoxid de carbon, facilitează instalarea dependenţei de nicotină şi apariţia efectelor negative. 

În plus, interdicţia vânzării la bucată doar a ţigaretelor este de natură a crea condiţii discriminative de comerţ.  

	9.
	Art. 3

(7¹) Se interzice comercializarea produselor din tutun în spitale şi unităţi de învăţământ, cu excepţia unităţilor de învăţământ superior.
	---------------------------------------------
	8. Alineatul (7¹)  al articolului 3 se modifică și va avea următorul cuprins: 

„(7¹) Se interzice comercializarea produselor din tutun în  instituţiile şi unitățile medicale şi de învățământ, de stat și private.”

	Comercializarea produselor din tutun în interiorul sau în apropierea unităţilor medicale şi de învăţământ facilitează accesul persoanelor bolnave, respectiv al minorilor şi al tinerilor la aceste produse. 

Deoarece fumatul poate agrava bolile şi afectează vindecarea/ recuperarea, este recomandat ca accesul persoanelor bolnave la aceste produse să fie cât mai limitat. Astfel, se propune interzicerea comercializării produselor din tutun în interiorul tuturor instituţiilor şi unităţilor medicale, indiferent de tipul lor. Interdicţia comercializării la o distanţă mai mică de 250 metri faţă de orice punct de acces se aplică doar spitalelor deoarece în aceste unităţi medicale pacienţii petrec mai mult timp şi astfel ar putea părăsi incinta spitalului pentru a-şi procura produsele din tutun. În plus, deoarece multe cabinete şi policlinici medicale se află în zone rezidenţiale, calculul distanţei de 250 metri ar fi dificil de realizat, ceea ce ar impieta asupra implementării legii, fără a obţine un beneficiu semnificativ din punct de vedere al sănătăţii publice deoarece pacienţii nu petrec mult timp în aceste unităţi medicale.

Este necesar a se interzice comercializarea produselor din tutun în toate unităţile de învăţământ deoarece vânzarea produselor din tutun către minori este interzisă iar debutul fumatului se face în special în perioada studenţiei, adică atunci când tinerii frecventează unităţile de învăţământ superior.



	10.
	--------------------------------------
	-------------------------------------------
	9. La articolul 3, după alineatul (7¹) se introduce un nou alineat, alin.(7²), cu următorul cuprins: 

(7²) Se interzice comercializarea cu amănuntul a produselor din tutun la o distanță mai mică de 250 metri față de orice punct de acces în spitale și în  unități  de învățământ. Distanţa se va măsura pe drumul rutier cel mai scurt.”

	Este necesar a se preciza modul în care se măsoară distanţa faţă de punctul de acces pentru a preveni abuzurile.  

	11.
	Art. 5

Proprietarii sau managerii care administrează spaţiile publice în care este interzis fumatul au obligaţia de a afişa la loc vizibil simboluri care interzic fumatul.
	---------------------------------------------
	10. Articolul 5 se modifică şi va avea următorul cuprins:

„Art. 5 Persoanele responsabile din instituţiile şi unităţile care administrează spaţiile menţionate conform art. 2 lit. m),  n),  n1) şi   n²)  vor elabora şi vor pune în aplicare regulamente interne pentru aplicarea articolului 3, alineatele (1) şi (1¹),  inclusiv prin prevederea încălcării ca abatere disciplinară gravă şi marcarea spaţiilor menţionate  cu indicatoare prin care să se indice "Fumatul interzis" şi folosirea simbolului internaţional, respectiv ţigareta barată de o linie transversală.”

	Pentru o bună implementare a legii este necesară responsabilizarea personalului care administrează spaţiile închise şi oferirea unei pârghii legale pentru a exercita un control local, independent de cel al instituţiilor statului. 

De asemenea, pentru respectarea legii este importantă informarea celor care folosesc spaţiile închise menţionate despre existenţa interdicţiei legale.

	12.
	Art. 10

a) nerespectarea prevederilor art. 3 alin. (1) şi (1¹) se sancţionează cu amendă contravenţională de la 100 lei la 500 lei

b) nerespectarea prevederilor art. 3 alin. (2), (2¹), (3), (4¹), (5), (5²), (6), (6¹) şi (7¹) şi ale art. 4 alin. (2) se sancţionează cu amendă contravenţională de la 250 lei la 1.000 lei;
	
	11. La articolul 10, literele a) și b) se modifică și vor avea următorul cuprins: 

„a) nerespectarea prevederilor art. 3 alin. (1) și (1¹) de către persoanele fizice se sancționează cu amendă contravențională de 500 lei. 

b)nerespectarea prevederilor art. 3, alin. (1), (1¹), (5), (5²), (6), (6¹), (7¹), (7²) și  ale art. 4 alin. (2) de către persoanele juridice se sancționează cu amendă contravențională de 5000 lei la prima abatere şi cu suspendarea activităţii până la remedierea  situaţiei care a dus la suspendarea activităţii, la a doua abatere. Săvârșirea unei noi contravenții la această lege se sancţionează cu amendă contravențională de 15.000 lei și închiderea unităţii.”

	Este necesară diferenţierea sancţiunii aplicate pentru nerespectarea art. 3 alin. (1) şi (1¹) în funcţie de natura persoanei care încalcă legea, fizică sau juridică.

Sancţiunile trebuie să fie cât mai aspre pentru a descuraja practica actuală prin care proprietarii preferă să plătească amenzi în detrimentul respectării legii. 

Termenele de remediere şi sancţiunile se stabilesc de către agentul constatator conform prevederilor Ordonanţei nr. 2/2001 privind regimul juridic al contravenţiilor,  

Suspendarea activităţii  şi închiderea unităţii trebuie făcute atât ca măsură provizorie, până la remediere, cât şi ca sancţiune pentru a preveni repetarea contravenţiei.



	13.
	Art. 11 Sancţiunile prevăzute la art. 10 lit. a) se aplică persoanelor fizice; sancţiunile prevăzute la art. 10 lit. b) şi c) se aplică atât persoanelor fizice, cât şi persoanelor juridice, după caz; sancţiunile prevăzute la art. 10 lit. d) se aplică persoanelor juridice.

	---------------------------------------------
	12. Articolul 11 se modifică și va avea următorul cuprins: 

Art. 11 Sancțiunile prevăzute la art. 10 lit. c) şi d) se aplică persoanelor juridice. 


	Pentru corelarea cu noile sancţiuni prevăzute la art. 10. 



	14.
	Art. 12

(2) Nerespectarea prevederilor art. 3 alin. (2), (2¹) şi (3) se sancţionează cu suspendarea temporară a activităţii, până la remedierea situaţiei care a dus la suspendarea activităţii.


	
	13. La articolul 12, alineatul (2) se abrogă.


	Au fost abrogate articolele pentru care erau prevăzute sancţiuni.

	15.
	Art. 15 Prezenta lege intră în vigoare în termen de 6 luni de la data publicării în Monitorul Oficial al României, Partea I, cu excepţia prevederilor art. 3 alin. (8) şi (9) şi ale art. 6, care intră în vigoare la data de 31 decembrie 2004.

	
	14. Articolul 15 se modifică şi va avea următorul cuprins:

Art. 15 Prezenta lege intră în vigoare în termen de 60 de zile de la data publicării în Monitorul Oficial al României, Partea I. 


	Este important ca legea să intre în vigoare până la deschiderea sezonului estival pentru a se asigura o protecţie maximă a turiştilor faţă de fumul de tutun, dar şi pentru a veni în sprijinul operatorilor economici care nu vor mai fi obligaţi să investească pentru delimitarea spaţiilor pentru fumat.

	16.
	
	Art.II.- Legea nr.349/2002 pentru prevenirea şi combaterea efectelor consumului produselor din tutun, publicată în Monitorul Oficial al României, Partea I, nr.435 din 21 iunie 2002, cu modificările şi completările ulterioare, precum şi cu cele aduse prin prezenta lege se va republica în Monitorul Oficial al României, Partea I, dându-se textelor o nouă numerotare.


	Nemodificat.
	


PREŞEDINTE,

Iulian Iancu
Consilier parlamentar,

Dr.Fiz.Maria Cristina Bălănescu

